Diari Oficial de la Generalitat Valenciana


Sumari del DOGV 6232, del 24-03-2010 (2010/3136)

ORDE 6/2010, de 12 de març, de la Conselleria d'Infraestructures i Transport, per la qual s'establix el règim tarifari i les seues condicions d'aplicació per als servicis de transport públic de viatgers en automòbils de turisme de l'àrea de prestació conjunta de l'Alcoià-el Comtat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/03/12/6/dof/vci/html**

### Dades del document

Número de DOGV
:   6232

Data del DOGV
:   24-03-2010

Secció del DOGV
:   I. DISPOSICIONS GENERALS

Número del document
:   2010/3136


Data del document
:   12-03-2010

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * L'Alcoià
    * El Comtat
    * transport públic
    * tarifa de viatgers
    * transport de viatgers
    * legislació
    * taxi

ORDE 6/2010, de 12 de març, de la Conselleria d'Infraestructures i Transport, per la qual s'establix el règim tarifari i les seues condicions d'aplicació per als servicis de transport públic de viatgers en automòbils de turisme de l'àrea de prestació conjunta de l'Alcoià-el Comtat. [2010/3136]
PREÀMBUL
La creació de l'àrea de prestació conjunta de l'Alcoià-el Comtat per als servicis de transport públic de viatgers en automòbils de turisme per l'Orde de la Conselleria d'Infraestructures i Transport, de 7 de juliol de 2009, requerix la regulació d'elements propis de l'ordenació dels servicis en el dit àmbit, i afecta el règim tarifari, els requisits tècnics i la imatge dels vehicles que presten els servicis.
Respecte al règim tarifari, la conformació de l'àrea de prestació conjunta suposa un règim tarifari únic que de conformitat amb el que establix l'article 12 de l'esmentada disposició reglamentària haurà de ser aprovat mitjançant una orde de la conselleria competent en matèria de transport, amb un informe previ de la Comissió de Preus de la Comunitat Valenciana.
Igual que en altres àrees de la Comunitat Valenciana, s'establixen tarifes distintes en funció dels horaris (diürn o nocturn) de prestació del servici, i del seu calendari (laborables o festius).
Com en la resta de les àrees de prestació conjunta de la Comunitat, la introducció d'un règim de tarifes diferenciades, ordinària i especial, fa oportuna la instal·lació de taxímetre i d'indicador lluminós que en permeta el control exterior, mesura que no sols afavorix l'usuari, sinó també el sector del taxi per la seguretat i confiança que els usuaris depositaran en este servici públic.
De la mateixa manera, la conformació com a àrea de prestació conjunta planteja la necessitat d'una imatge comuna de tots els vehicles, integrats ara en un sistema unitari en què els taxis poden arreplegar viatgers en qualsevol terme municipi de l'àrea, fins i tot encara que no siga aquell en què la seua autorització estiga domiciliada.
Per tot això, amb audiència prèvia de tots els municipis afectats i les associacions més representatives del sector, i l'informe favorable de la Comissió de Preus de la Generalitat, i de conformitat amb el que establix l'Orde d'esta Conselleria, de 7 de juliol de 2009,
ORDENE
Article 1. Tipus de tarifes
Els servicis de transport públic de viatgers en automòbils de turisme de l'àrea de prestació conjunta de l'Alcoià-el Comtat es regiran en els servicis que es realitzen íntegrament en esta, per les tarifes següents, IVA inclòs.
Tarifa 1 - ordinària
Baixada de bandera: 2,80 €
Preu per km recorregut: 0,81 €
Preu per hora d'espera: 18,00 €
Mínim de percepció: 3,60 €
Tarifa 2 - especial
Baixada de bandera: 2,90 €
Preu per km recorregut: 0,88 €
Preu per hora d'espera: 21,00 €
Mínim de percepció: 5,00 €
Article 2. Aplicació de les tarifes
1. En dia laborable i l'horari diürn s'aplicarà la tarifa 1-ordinària.
2. En dia laborable i horari nocturn s'aplicarà la tarifa 2-especial.
3. Els dissabtes i festius, tant en horari diürn com nocturn, s'aplicarà la tarifa 2-especial.
4. Es considera horari diürn el comprés entre les 06.00 hores i les 22.00 hores del mateix dia, i es considera nocturn el comprés entre les 22.00 hores i les 06.00 hores del dia següent.
5. La quantitat establida com a mínim de percepció podrà cobrar-se sempre que finalitzat el servici, aquella siga superior a la quantia que marque el taxímetre i en substitució d'esta última, mai de forma addicional.
6. S'aplicarà un mínim de percepció especial entre les 22.00 hores i les 06.00 hores del matí del dia següent en els dies: 24 i 31 de desembre, i 5 de gener. L'import d'este mínim de percepció especial serà de 5,80 euros.
Article 3. Taxímetre
1. Les tarifes establides en l'article 1 estaran mesurades en el taxímetre que portaran obligatòriament tots els vehicles, el qual haurà de situar-se en la part davantera de l'interior de la carrosseria, de manera que en tot moment resulte completament visible per al viatger la classe de tarifa que se li està aplicant i l'import del servici, i ha d'estar il·luminat des de la posta del sol.
2. Els taxímetres, degudament homologats i precintats, s'adequaran perquè puguen mesurar en cada cas les tarifes anteriorment assenyalades de forma automàtica i tant en el sentit de tarifes ascendents com descendents, i totalitzaran l'import que han d'abonar els viatgers al final del trajecte.
3. El valor monetari de cada salt del taxímetre serà de cinc cèntims d'euro (0,05 €).
Article 4. Import màxim d'arreplegada
Quan un servici se sol·licite via telefònica a qualsevol de les associacions que disposen d'emissora, el taxista que preste el servici haurà d'arribar al punt d'arreplegada del passatger sense que el taxímetre excedisca de la quantitat màxima de 4,00 €.
Article 5. Mòdul lluminós
Els vehicles disposaran en la part davantera del sostre, d'un mòdul lluminós degudament homologat i precintat, destinat a indicar en l'exterior del vehicle la tarifa que mesura el taxímetre o, si és el cas, la situació de lliure. El dit mòdul haurà d'estar sempre en funcionament durant la jornada laboral del vehicle, i ha de coincidir en tot moment el senyal lluminós, amb la tarifa que mesure el taxímetre.
Article 6. Imatge corporativa dels taxis de l'àrea
Els vehicles i automòbils adscrits a les autoritzacions de l'àrea de l'Alcoià-el Comtat, seran de color blanc i portaran en la meitat superior d'ambdós portes posteriors pintat o per mitjà d'etiquetes autoadhesives l'expressió Àrea de l'Alcoià-el Comtat, l'escut de la Generalitat i el número de l'autorització, i ha de figurar este últim també en la part posterior, tot això de conformitat amb les prescripcions establides en l'annex I a esta orde.
Article 7. Cobrament dels servicis
1. Els servicis es contractaran per cotxe complet, encara que no s'utilitze el total de places del vehicle, i queda prohibit el cobrament individual.
2. Queda prohibida la percepció de retorns en els servicis de l'àrea.
3. Els conductors dels vehicles facilitaran als clients canvi de fins a 20 euros.
4. En contractar el servici l'usuari podrà indicar el recorregut i els punts de pas aproximats.
5. L'usuari realitzarà el pagament en el moment en què finalitze el servici.
6. Quan els viatgers abandonen transitòriament el vehicle i els conductors hagen d'esperar la seua tornada, podran demanar d'aquells, a títol de garantia i contra rebut, l'import del recorregut efectuat més mitja hora d'espera en zona urbana i una hora a camp ras. Esgotats els dits terminis podran considerar-se desvinculats del servici.
7. Quan el conductor siga requerit per a esperar els viatgers en llocs en què l'estacionament siga de duració limitada, podrà reclamar d'estos l'import del servici efectuat, sense obligació per la seua banda de continuar la prestació d'este.
8. Si el canvi a tornar fóra superior a 20 euros el conductor tindrà dret a continuar amb el taxímetre en marxa fins que se li proporcione l'import del servici o el bitllet de 20 euros.
9. En cas d'accident o avaria que faça impossible la continuació del servici, el viatger, que podrà demanar la seua comprovació als agents de l'autoritat, haurà de satisfer la quantitat que marque el taxímetre fins al moment de l'avaria o accident, i es descomptarà l'import de la baixada de bandera.
Article 8. Justificant del servici
El conductor estarà obligat a facilitar a l'usuari un justificant del servici prestat si se li sol·licitara. En el dit justificant figuraran, com a mínim, la data i l'hora de realització del servici, l'origen i el final del trajecte, el número d'autorització i l'import percebut. A este efecte els titulars i conductors assalariats estaran obligats a tindre a bord del vehicle un talonari dels referits justificants.
Article 9. Infraccions i sancions
1. De les irregularitats observades pels usuaris podrà formular-se reclamació en el Llibre de Reclamacions que a este efecte portaran tots els vehicles, o bé presentar la corresponent denúncia davant de la direcció general competent en matèria de transport terrestre, davant de l'òrgan gestor de l'àrea o davant de qualsevol dels ajuntaments dels municipis integrats.
2. Les denúncies es remetran a la direcció general competent en matèria de transport terrestre, a qui li correspon la instrucció dels expedients sancionadors i la imposició de sancions.
3. En matèria d'infraccions i sanció d'estes, caldrà ajustar-se al que disposa el capítol XI de la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat.
DISPOSICIONS TRANSITÒRIES
Primera
Els titulars a què fa referència la disposició transitòria primera de l'Orde de 7 de juliol de 2009, per la qual es crea l'àrea de prestació conjunta de l'Alcoià-el Comtat, sol·licitaran abans del 30 d'abril de 2010 a l'òrgan gestor de l'àrea les corresponents autoritzacions de l'àrea, amb la incorporació prèvia del taxímetre amb les dos tarifes establides, del mòdul lluminós i de la imatge corporativa del vehicle establida en l'article 6 d'esta orde.
Segona
Els taxímetres que per les seues condicions tècniques no puguen introduir les quanties establides per hora d'espera per a les dos tarifes aplicaran, fins al canvi del taxímetre, la quantia per hora d'espera de la tarifa ordinària per a tots els servicis que presten.
DISPOSICIONS FINALS
Primera
Correspon a la direcció general competent en matèria de transport dictar les instruccions que, si és el cas, resulten necessàries per a l'execució d'esta orde.
Segona
L'òrgan gestor de l'àrea podrà dictar totes les ordes i instruccions que estime oportunes en relació amb el funcionament ordinari dels servicis, amb un informe previ vinculant de la direcció general competent en matèria de transport.
Tercera
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 12 de març de 2010
El conseller d'Infraestructures i Transport
MARIO FLORES LANUZA
ANNEX I / ANEXO I


Còpia Permalink ELI